# Joan de Kies Helmont

Joan de Kies Helmont (Haarlem, segle XVII - 1708) va ser un comerciant holandès establert a Catalunya.

## Biografia

Fill de Corneli Kies, es va traslladar a Barcelona en un moment indeterminat del segle xvii, als voltants de 1660, i des del 1663 va exercir de comerciant d'oli i de gra. El 1672 va constituir una companyia amb el seu compatriota Arnold de Jäger, amb el que feia societat des del 1667. La companyia Kies-Jäger importava d'Holanda espècies, tabac, sucre i productes colorants, i entre 1690 i 1692 van concórrer en els abastiments de gra per a l'exèrcit. Les seves actuacions comercials es feien sobretot al Maresme i al Camp de Tarragona, i arribaven a Mallorca, Marsella i Gènova. També enviaven productes a Cadis i a Lisboa, una part dels quals seguia cap al nord d'Europa. Almenys des de 1673 residien a Barcelona, cosa necessària si volien tenir exempció d'impostos en les seves activitats. La seva col·laboració amb l'administració els va facilitar l'accés a títols de noblesa. El 1692 el Consell d'Aragó, encara que amb reticència perquè eren ciutadans estrangers, va concedir a Joan Kies el títol de cavaller i a Arnold de Jäger el de ciutadà honrat.
L'últim quart del segle xvii va ser una època de gran creixement comercial del Camp de Tarragona, on els mercaders barcelonins i també els gironins hi tenien interessos. Això va ser un bon motiu com perquè la companyia de Kies-Jäger i fins i tot el cònsol anglès Joseph Shallet, s'instal·lessin en aquella zona. Joan Kies tenia a Barcelona el càrrec de cònsol d'Holanda, que va mantenir al Camp quan s'hi va traslladar a viure. El 1678 va adquirir uns horts a Vila-seca per tal d'instal·lar-hi una oficina d'aiguardent. El 1685 va adquirir diverses cases a Reus, on també es dedicà a la fabricació i exportació d'aiguardent, i va arrendar el castell i les terres de Mas Calbó per a posar-hi un alambí per fer aiguardent. Va establir contactes amb els pagesos del terme per tal de comprar-los-hi el vi que produïen per destil·lar-lo i poder-lo exportar com a aiguardent. El 1691 havia comprat a l'arquebisbe de Tarragona el Castell de Vila-seca amb els terrenys circumdants i tota l'aigua a la que tenien dret, on va instal·lar diversos alambins.
Es va casar el 1690 amb Maria Àngela de Sala i Fontanella (1655-1709), del mas Sala d'Arenys de Munt.
Però la Guerra de Successió li va portar molts problemes, ja que com a súbdit holandès va veure les seves possessions afectades per un possible embargament. Va passar dificultats econòmiques i va haver de deixar el castell de Mas Calbó. El juliol de 1706 va llogar una part dels horts del Castell de Vila-seca, i l'octubre d'aquell any va haver de vendre una altra finca. Va morir a mitjans d'agost de 1708, i la seva família va aconseguir de salvar la possessió del castell, que el 1826 era en mans d'Ignasi de Kies i Guasch. El 1899, la família Kies el va vendre a Isidre Sicart i Torrens.

## Referències

* 1 2 3 4 Fàbregas Roig, Josep «Joan Kies, un comerciant en el trànsit dels segles xvii al XVIII». Estudis d'Història Agrària, 26, 2014, pàg. 36-49.
* ↑ «Mariangela de SALA y FONTANELLA». geneanet. Martín Rodríguez.
* ↑ Colomer Bartrolí, 2011, p. 74.

## Bibliografia

* Colomer Bartrolí, Mercè «El redreçament dels Sans de Monrodon a Arenys de Munt després de la pau de Viena (1725)». Trobada d’Entitats de Recerca Local i Comarcal del Maresme, 5, 2011, pàg. 65-83.